《行路难·倚剑且勿叹》
宋代·王偁

倚剑且勿叹，听我《行路难》。
世途反覆多波澜，焦原九折未为艰。
君不见汉谣斗粟歌未阑，长门一夕秋草残。
骨肉之恩尚如此，何况他人方寸间。
又不见绛侯身荣应系狱，贾生终对长沙鵩。
功成更觉小吏尊，才高宁避明时逐。
所以赤松子，远赴中林期。
谁能吴江上，见笑鸱夷皮。
骊龙有珠在沧海，劝君逆鳞勿婴之。
子推介山下，屈原湘水湄。
当时枘凿自不量，至今憔悴令人悲。
行路难，难为言。
沧浪一棹且归去，长安大道横青天。

作者简介：一作王称，字季平，南宋眉州（今四川眉山）人。庆元年间(1195—1200)为吏部郎中，后任承政郎、龙州知州，最后官至直秘阁。致力于史学，搜罗北宋九朝事略，撰成史书《东都事略》130卷。另著有史书《西夏事略》。